બાંધકામ ડેવલપમેન્ટની સાથે પર્યાવરણ જળવાઇ રહે તે માટે ટ્રી પ્લાન્ટેશનની જોગવાઇ છે અને સ્થાનિક સત્તામંડળો વૃક્ષદીઠ ફી વસૂલીને બાંધકામ પરવાનગી આપતી હોય છે. જેમાં પાંચ વર્ષ વૃક્ષ ઉછેર કર્યે ડિપોઝિટ પરત મળવાપાત્ર છે. પરંતુ મોટાભાગે સ્કીમોમાં વૃક્ષ વાવણી નહીં કરતાં ડિપોઝિટ જતી કરવાની ગણતરીએ જ બાંધકામ પરવાનગી વખતે પાલિકામાં ભરી દેવાતી હોય છે. વૃક્ષારોપણનો હેતુ જીડીસીઆરના માત્ર કાગળ પર રહ્યો છે. મહેસાણા પાલિકામાં જ બાંધકામ સ્કીમોની પરવાનગીમાં અત્યાર સુધીમાં ટ્રી પ્લાન્ટેશન પેટે રૂ.દોઢ કરોડથી વધુ ડિપોઝિટ જમા થઇ છે, પરંતુ વૃક્ષઉછેર બાદ પરત લેવાની જોગવાઇનો લાભ કોઇએ મેળવ્યો નથી.